REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj: 06-2 /154 -13

18. april 2013. godine

B e o g r a d

Z A P I S N I K

sa Jedanaeste sednice Odbora za dijasporu i Srbe u regionu

U utorak, 16. aprila 2013. godine, u prostorijama Doma Narodne skupštine, u sali 1. sa početkom u 10,15 časova, održana je deseta sednica Odbora za dijasporu i Srbe u regionu.

Sednici Odbora prisustvovalo je jedanaest narodnih poslanika, članova i zamenika članova Odbora: Aleksandar Čotrić, predsednik; Miodrag Linta, član; Vesna Marković, zamenik člana; dr Janko Veselinović, član; Živojin Stanković, zamenik člana; Radoslav Milovanović, član; Zoran Anđelković, član; dr Dijana Vukomanović, član ; Milan Lapčević, član; Ana Novković, član i Milorad Stošić, član.

Opravdano odsutni: prof dr Marko Atlagić, član; Miodrag Stojković, član; Aleksandra Đurović, zamenik predsednika; Petar Petković, član; Dušica Nikolić, član; Nevena Stojanović, član i Sanja Jefić Branković, član.

Pored članova Odbora, sednici su prisustvovali: dr Slavka Drašković, direktor Kancelarije za saradnju sa dijasporom i Srbima u regionu i saradnice direktorke Smiljana Vidić i Tanja Malešević i predstavnici SKD „Zora“: Jovan Opačić, predsednik, Vinko Stupar, potpredsednik i Miloslav Lazović, generalni sekretar SKD „Zora“.

Sednicom je predsedavao predsednik Odbora za dijasporu i Srbe u regionu Aleksandar Čotrić, koji je na početku sednice konstatovao kvorum, što je potvrđeno kroz elektronski sistem i na njegov predlog usvojen je sledeći:

**D n e v n i r e d**

-Usvajanje zapisnika sa desete sednice Odbora

1.Izjašnjavanje o informaciji o poseti predsednika Odbora Aleksandra Čotrića i člana Odbora Milorada Stošića Makedoniji od 27. do 28. januara 2013. godine;

2.Izjašnjavanje o informaciji o sastanku sa Srđanom Mijalkovićem, predsednikom Srpskog kulturnog društva „Prosvjeta“ iz Beča

3.Informacija o održanoj sednici novog saziva Saveta za Srbe u regionu koja je održana 28. marta 2013. godine (dr Slavka Drašković, direktor Kancelarije za saradnju sa dijasporom i Srbima u regionu);

4.Informacija o Predlogu instrukcija o postupanju predstavnika ministarstava Republike Srbije u odnosima ka dijaspori i Srbima u regionu (dr Slavka Drašković, direktor Kancelarije za saradnju sa dijasporom i Srbima u regionu);

5.Razno

Predsednik Odbora Aleksandar Čotrić je najpre stavio na glasanje usvajanje zapisnika sa desete sednice Odbora, prilikom čega je jednoglasno usvojen zapisnik.

Povodom prve tačke dnevnog reda, predsednik Odbora ukazao je na nekoliko stvari vezanih za posetu Makedoniji, a potom se za reč javio Milorad Stošić, koji je kao član delegacije Odbora bio u poseti Makedoniji zajedno sa predsednikom Odbora i u odnosu na Izveštaj o poseti, koji je u pisanoj formi blagovremeno dostavljen članovima na uvid, izdvojio nekoliko pojedinosti koje su potkrepile navode u informaciji. Nakon njegovog izlaganja, većinom glasova usvojena je informacija o poseti predsednika Odbora Aleksandra Čotrića i člana Odbora Milorada Stošića Makedoniji od 27. do 28. januara 2013. godine. Član Odbora Janko Veselinović je u obraćanju podsetio da bi se, kada su uopšte posete delegacija Odbora u pitanju, trebalo rukovoditi Planom poseta, čime bi se ispoštovala ravnomerna zastupljenosti svih članova . Drugo, skrenuo je pažnju na poštovanje člana 75. Poslovnika ili ukoliko postoji potreba da članovi Odbora govore duže od deset minuta, a u skladu sa čl. 78. Odbor o tome izjasni na početku sednice.

Povodom druge tačke Odboru se obratila dr Slavka Drašković, direktorka Kancelarije za saradnju sa dijasporom i Srbima u regionu. Ona je informisala članove Odbora o pitanjima koja su razmatrana na sednici Saveta za odnose sa Srbima u regionu i obavestila da su se najpre suočili sa nedostatkom materijala iz prethodnog saziva Saveta, tj. da je zatečen samo jedan nepotpun zapisnik. Dr Drašković je prenela poslanicima da je Savetom predsedavao predsednik Republike, kao i da su sastanku prisustvovali premijer, predsednik Narodne skupštine, ministri iz ministarstava predviđenih Zakonom o dijaspori i Srbima u regionu, sem iz dva , koji iz opravdanih razloga nisu prisustvovali, ali su poslali državne sekretare, zatim sastanku je prisustvovao Irinej i mitropolit Amfilohije Radović. Direktorka je informisala Odbor da je Savet, s obzirom da je u razgovoru bila pominjana dijaspora, razmatrana ideja da i Savet za dijasporu bude u sličnom ili istom sastavu kao Savet za odnose sa Srbima u regionu. Dogovoreno je da se formira posebno telo, koje će biti tehničko sa nazivom koordinaciono ili organizaciono, a koje će pomagati u radu Saveta. Kada je u pitanju Republika Srbija i Republika Srpska, prenela je da je istaknuta važnost Memoranduma o unapređenju saradnje između Srbije i Republike Srpske kada su u pitanju odnosi prema dijaspori, dakle jedinstveno nastupanje. Što se tiče finansijskih izdvajanja matice za dijasporu i Srbe u regionu, naglasila je da se deo sredstava usmerava iz Kancelarije kroz podršku projektima, ali da isto tako postoje izdvajanja iz ministarstava recimo iz Ministarstva prosvete namenjena stipendiranju srpskih studenata iz regiona i dijaspore, sprovođenju nastave na srpskom jeziku u tim zemljama itd., što podrazumeva da za Srbe u regionu i Srbe u dijaspori se izdvajaju mnogo veća sredstva od onih koja su samo iskazana kroz davanja Kancelarije. Dr Slavka Drašković je iznela još nekoliko rečenica oko priprema teksta za izmene i dopune Zakona o dijaspori i Srbima u regionu. Najavila je formiranje Centra za brze odgovore u Kancelariji. Na pitanje i komentar Milana Lapčevića, člana Odbora oko problema dobijanja državljanstva i predloga da Kancelarija tim povodom treba da obezbedi sastanak sa predstavnicima MUP-a, dr Slavka Drašković je potvrdila neophodnost takvog susreta i rekla da će u saradnji sa Ministarstvom unutrašnjih poslova ubrzati odgovore na pitanja dijaspore, a posebno na ona koja se odnose na državljanstvo. Miodrag Linta, član Odbora je sa nekoliko rečenica podsetio na problem izbeglih oko dobijanja državljansta, zatim oko Tesla banke i potrebe da Srpsko narodno vijeće dostavi Odboru izveštaj. Zoran Anđelković, član Odbora je po ovoj tački dao podršku izveštaju izloženom od strane direktorke Kancelarije i izneo stavove u vezi tri pitanja. Prvo, kada su u pitanju finansijska sredstva, Kancelarija ne treba da ima budžet za sve aktivnosti matice prema Srbima u regionu i dijaspori. Naime, mora da se obavežu ministarstva da Kancelariji redovno dostavljaju svoje finansijske izveštaje ili planove vezane za Srbe u regionu i dijasporu, iz čega bi se mogao imati pregled sredstava koja se izdvajaju. Iz toga bi se moglo precizno videti koliko se studenata besplatno školuje, kolika su izdvajanja za školovanje na srpskom jeziku i sl. što bi u tom slučaju pokazalo koliko je politika Vlade u stanju da pomogne kako Srbima u regionu, tako i dijaspori. Drugo, kada je u pitanju državljanstvo za naše sunarodnike u regionu i dijaspori najpre je potreban podatak obima zahteva prema Srbiji, što se može ustanoviti preko konzulata, a pri čemu treba voditi računa iz kojih zemalja dolaze zahtevi, sa viznim ili bezviznim režimom, kao i da li dobijanje našeg državljanstva, podrazumeva gubitak državljanstva države u kojoj živi naš sunarodnik. Treće, kada je u pitanju Tesla banka, uloženi kapital je bio mali da bi se govorilo o ozbiljnoj pomoći, ako se pri tome ima u vidu i visina troškova administracije. Direktorka Kancelarije se nadovezala izlaganjem po sledećoj tački dnevnog reda, pojašnjavajući navode iz Predloga instrukcija o postupanju predstavnika ministarstava Republike Srbije u odnosima ka dijaspori i Srbima u regionu, uz napomenu da je ovo jedan u nizu njenog informisanja Odbora o tome dokle se stiglo, odnosno sa kojim se aktivnostima započelo po određenim pitanjima, kao i da će ovaj Predlog instrukcija svakako proći kroz Vladu u vidu zaključaka, a da je ona u okviru svojih obaveza informisanja iznela navode radi pojašnjenja stavova povodom ovog pitanja. Takođe je informisala Odbor o trenutnoj fazi u kojoj se nalazi radni tekst Rezolucije o poštovanju ljudskih prava izbeglih i prognanih lica i drugih građana koji su oštećeni u svojim imovinskim i drugim pravima u državama nastalim na području bivše Jugoslavije ,čime je naglasila da će nakon svih faza dorade kroz sve relevantne institucije, tekst biti ponuđen predstavnicima srpske zajednice u regionu, koji će takođe dati svoje sugestije, nakon čega se može očekivati uobičajena redovna procedura ovog teksta u obliku Predloga. Nakon izlaganja dr Slavke Drašković Odbor je većinom glasova prihvatio informacije vezane kako za treću, tako i za četvrtu tačku dnevnog reda.

Prelazeći na tačku Razno, predsednik Odbora je dao reč predsedniku SKD „Zora“, Jovanu Opačiću, koji iz opravdanih razloga nije bio na prethodnoj sednici, kada je umesto njega imao izlaganje Vinko Stupar, a u svrhu omogućavanja nastavka bližeg informisanja Odbora o dopisu upućenom Odboru. Jovan Opačić je pročitao pisanu informaciju u vezi sa položajem izbeglih i problema oko njihovog povratka, a detaljnije informacije sa njegovim izlaganjem, kao i ostala izlaganja su zabeležena na tonskom snimku, koji je sastavni deo ovog Zapisnika.

Sednica je počela u 10,15, a završila u 12,09 časova.

SEKRETAR PREDSEDNIK

-------------------------------------- ----------------------------------

Vesna Matić Vukašinović Aleksandar Čotrić